Краљица Драга на насловној 1. броја “Невена” за 1900. г.

„Невен” је био дечји лист који се први пут појавио 1880. године у штампарији Арсе Пајевића у Новом Саду. Основао га је, уређивао и издавао Чика Јова Змај. Припреман је и штампан у Новом Саду и Загребу, на ћирилици. Излазио је, са прекидима, 28 година — све до марта 1908. године. У броју 1, објављеном 8. септембра 1900. године, „Невен” на насловној страни доноси слику и следећи текст посвећен новој српској краљици Драгињи — Драги (1866–1903). Текст је објављен само месец и по дана након краљевског венчања (23. јула 1900. године). Пуни смо радости, што први број овогодишњег „Невена“ можемо украсити са верном сликом Српкиње, коју је Краљ од Србије, Александар I. изабрао за сапутницу Свога живота, која сад већ седи на престолу поред Њега, а најлепшом надом испуњава сва срца, која Србији добра желе. Ово је слика Њеног Величанства Краљице Драге, унуке негдашњег дичног војводе Николе Љубевице, приснога пријатеља Милоша Обреновића, Милоша Великог. Њен је дед стекао големе заслуге за ослобођење Србије од Турака. Така крв тече у жилама Краљице Драге; а крв није вода. Краљица Драга је већ првих дана Свога престоловања сетила се дечијега листа „Невена“ и подарила га школама свога роднога краја, — уз то нам је допустила, да Је смемо назвати високом Заштитницом „Невена“, што ми са поносом чинимо, знајући да тај понос и ту радост делимо са свима читаоцима „Невена“, и сви Јој зато захваљујемо. Кад смо пре двадесет година покренули овај лист, први број донео је слику једнога детета: „првог предбројника на „Невен“, а то ондашње дете данас је Краљ од Србије, Александар I. А са данашњим саликом (сликом) допуњујемо оно, што смо онда само жељно замишљати могли, а све на срећу високога Дома Обреновића, чија се срећа оснива на срећи народа. Боже храни, Боже штити српски престо, српски род!